b'\n_START_ARTICLE_\nIon Munteanu (scriitor)\n_START_SECTION_\nDate biografice\n_START_PARAGRAPH_\nIon Munteanu s-a n\xc4\x83scut \xc3\xaen satul M\xc4\x83l\xc4\x83ie\xc8\x99ti, comuna Goie\xc8\x99ti, jude\xc8\x9bul Dolj. \xc3\x8en perioada 1985-1988 a func\xc8\x9bionat ca profesor la mai multe licee \xc8\x99i la o \xc8\x99coal\xc4\x83 general\xc4\x83 din ora\xc8\x99ele T\xc3\xa2rgu-Secuiesc \xc8\x99i Sf\xc3\xa2ntu-Gheorghe, jude\xc8\x9bul Covasna. Din 1989 \xc8\x99i p\xc3\xa2n\xc4\x83 \xc3\xaen 1990 a fost \xc3\xaencadrat corector, apoi redactor la ziarul "Cuv\xc3\xa2ntul nou" din municipiul Sf\xc3\xa2ntu-Gheorghe, jude\xc8\x9bul Covasna. \xc3\x8entre anii 1990 \xc8\x99i 1994 a lucrat ca redactor la cotidianul "Cuv\xc3\xa2ntul libert\xc4\x83\xc8\x9bii" din Craiova \xc8\x99i la "Ziua de Dolj" din acela\xc8\x99i ora\xc8\x99. \xc3\x8entre anii 1994-1995 a de\xc8\x9binut func\xc8\x9bia de sociolog la Inspectoratul de Poli\xc8\x9bie Sanitar\xc4\x83 \xc8\x99i Medicin\xc4\x83 Preventiv\xc4\x83, Craiova.\n_START_SECTION_\nStudii\n_START_PARAGRAPH_\nA absolvit cursurile Facult\xc4\x83\xc8\x9bii de Istorie-Filosofie, sec\xc8\x9bia Filosofie-Istorie, din cadrul Universit\xc4\x83\xc8\x9bii Bucure\xc8\x99ti. \xc3\x8en 2004 a absolvit cursurile post-universitare, \xc3\xaen cadrul Facult\xc4\x83\xc8\x9bii de Drept "Nicolae Titulescu" din Craiova._NEWLINE_\xc3\x8en anul 2005 a ob\xc8\x9binut titlul \xc8\x99tiin\xc8\x9bific de doctor \xc3\xaen filosofie, cu distinc\xc8\x9bia CUM LAUDE, \xc3\xaen cadrul Institutului de Filosofie \xc8\x99i Psihologie "Constantin R\xc4\x83dulescu-Motru" al Academiei Rom\xc3\xa2ne, cu tema "Mit \xc8\x99i filosofie \xc3\xaen cosmologia lui Lucian Blaga", conduc\xc4\x83tor \xc8\x99tiin\xc8\x9bific fiind prof. univ. dr. Gheorghe Vl\xc4\x83du\xc8\x9bescu. Lucrarea, cu acela\xc8\x99i titlu, a fost publicat\xc4\x83, \xc3\xaen anul 2006, la Editura Scrisul Rom\xc3\xa2nesc din Craiova.\n_START_SECTION_\nCarier\xc4\x83 universitar\xc4\x83\n_START_PARAGRAPH_\n\xc3\x8en perioada 1991-1994 a \xc8\x9binut cursul \xc8\x99i seminarul de retoric\xc4\x83 juridic\xc4\x83 la Facultatea de Drept "Mihai Viteazul" din Craiova. \xc3\x8en prezent este lector univ. dr. la Universitatea din Craiova, Facultatea de Istorie-Filosofie-Geografie, catedra Filosofie-Sociologie.\n_START_SECTION_\nActivitatea literar\xc4\x83\n_START_PARAGRAPH_\nDin anul 2008 este membru al Uniunii Scriitorilor din Rom\xc3\xa2nia. A debutat cu poezie \xc3\xaen revista "Ramuri" din 15 septembrie 1984 (Eu sunt de-acolo), iar cu proz\xc4\x83 \xc3\xaen revista "Luceaf\xc4\x83rul" din 30 august 1986 (T\xc3\xa2rgul cur\xc8\x9bilor interioare). \xc3\x8enainte de 1989, a mai publicat poezie \xc3\xaen revistele "S\xc4\x83pt\xc4\x83m\xc3\xa2na" din 8 martie 1985 (C\xc3\xaentec), "Luceaf\xc4\x83rul" din 18 mai 1985 (Drum, C\xc3\xaentecul poetului mecanic, Talp\xc4\x83 \xc8\x99i Poetul), "Rom\xc3\xa2nia literar\xc4\x83", din 3 octombrie 1985 (Noapte la Cluj-Napoca, Zi obi\xc8\x99nuit\xc4\x83 \xc8\x99i Poem neterminat), "Ramuri", din 15 noiembrie 1985 (Paralele), "Rom\xc3\xa2nia literar\xc4\x83" din 26 martie 1987 (Tat\xc4\x83lui meu, r\xc4\x83nit \xc3\xaen Mun\xc8\x9bii Tatra \xc8\x99i Poemul Casei) \xc8\x99.a. A ob\xc8\x9binut premii la festivalul de poezie "Lucian Blaga", edi\xc8\x9biile din 1986 \xc8\x99i 1987, de la Sebe\xc8\x99-Alba \xc8\x99i la Festivalul Concurs de crea\xc8\x9bie literar\xc4\x83 "Tudor Arghezi", edi\xc8\x9bia a VII-a, 1987, T\xc3\xa2rgu-Jiu. Editorial, a debutat \xc3\xaen 1987, \xc3\xaen volumul colectiv "Alpha \'87", Editura Dacia, Cluj-Napoca, cu un grupaj de poezie intitulat Poemul casei. Antologia a fost recenzat\xc4\x83 \xc3\xaen mai multe reviste, printre care \xc8\x99i \xc3\xaen "Rom\xc3\xa2nia literar\xc4\x83": Debuturi \xc3\xaen poezie, de Nicolae Manolescu._NEWLINE_Dup\xc4\x83 1989, a publicat poezie, proz\xc4\x83, eseu, articole de critic\xc4\x83 \xc8\x99i istorie literar\xc4\x83, filosofie \xc8\x99i sociologie, \xc3\xaen mai multe cotidiane \xc8\x99i periodice, printre care: "Cuv\xc3\xa2ntul nou", Sf\xc3\xa2ntu-Gheorghe; "Cuv\xc3\xa2ntul libert\xc4\x83\xc8\x9bii", Craiova; "Ramuri", Craiova; "Mozaicul", Craiova; "Scrisul Rom\xc3\xa2nesc", Craiova; "Literatorul", Bucure\xc8\x99ti; "Autograf", Craiova; "Br\xc3\xa2ncu\xc8\x99i", T\xc3\xa2rgu Jiu; "Arge\xc8\x99", Pite\xc8\x99ti; "Mileniu", Craiova; "Luceaf\xc4\x83rul", Bucure\xc8\x99ti; "Revista de studii socio-umane", Craiova; "Studii de istorie a filosofiei universale", Bucure\xc8\x99ti; "Via\xc8\x9ba Basarabiei", Chi\xc8\x99in\xc4\x83u; "Revista universitar\xc4\x83 de \xc8\x99tiin\xc8\x9be sociale", Craiova; "Revista de filosofie", Bucure\xc8\x99ti \xc8\x99.a.'